
Emlék-hatás

Amióta feltalálták a fényképezést, számtalan festő festett fotóról. A fotó utáni munka bizonyos szinten biztosítja a látvány után való, de mégis lassú, pontos festéshez szükséges feltételeket. Egy másik ok, amiért a festő fotót használ, ha a fotón olyasmi, vagy olyasvalaki látható, ami, vagy aki már nem létezik. A régi, kopott, fekete-fehér fotók aurája szinte már magától értetődően kínálkozik témának a festészet számára.
Ez az aura engem is megragadott, de hamar rájöttem, hogy nevetségesen kevés, ha csak másolásszerűen festményre viszem a régi családi fotóinkat. Évek óta foglalkoztat, hogyan lehet ezeket a régi fotókat valódi témává tenni, és milyen eszközei vannak a festészetnek, amik az emlékszerűséget jobban érvényre juttatják, mint egy fotó. A pályamunkáimon ezekkel a festészeti eszközökkel kísérleteztem.



